Før var det hovedsagelig idealisme, som fik især ægtepar til at tage sig af børn og unge med problemer. Men i dag er der gode penge at tjene, og flere socialpædagogiske bosteder er blevet til større private koncerner.

De har ansvaret for mange børn og unge, samme antal ansatte som mellemstore virksomheder og hiver overskud ud af forretningen.

Men nu vil fagforbundene FOA og Socialpædagogerne have politikerne til at skride ind. De er på vej med et fælles udspil, som indebærer, at der fastsættes en øvre grænse for, hvor meget virksomhederne kan trække ud i overskud.